Kocsis nem akar honvédelmi államtitkár lenni
Kocsis Máté, Józsefváros fideszes polgármestere azt mondta, nem lenne az új honvédelmi államtitkár. Az Index korábban arról írt, hogy Czene Attila leváltása miatt Kocsis honvédelmi államtitkár lehet.
Napokon belül meneszthetik a kormány sportért felelős államtitkárát, Czene Attilát, mert elégedetlenek munkájával – írta az Index. Helyére Simicskó István honvédelmi államtitkár kerül, az ő megüresedett posztjára pedig az Index írása szerint esélyes lenne Kocsis Máté, aki az Országgyűlés honvédelmi és rendészeti bizottságát vezeti, valamint a VIII. kerület polgármestere.

Amennyiben vállalná a megbízatást, az azzal járna, hogy fel kellene adnia Józsefváros irányítását, hiszen ez és a honvédelmi államtitkári megbízatás nem fér össze egymással. S akkor a kerületben előrehozott választást kellene tartani.

Az értesülést Kocsis Máté a hvg.hu-nak határozottan cáfolta. Mint mondta, nem került szóba, hogy elfoglalná a honvédelmi államtitkári széket, s nem is hallott arról, hogy rá gondoltak államtitkárként. Kocsis Máté hangsúlyozta, úgy gondolja, vannak nála alkalmasabb emberek is erre a posztra.
Kocsis Máté sportért felelős államtitkár honvédelmi államtitkár Czene Attila Simicskó István